Fagbladet Politiforum melder at politiet i Norge for første gang skal få uniformerte BMW-er. Politiets Fellestjenester (PFT) bekrefter overfor Politiforum at X5-ene blir leveringsklare til sommeren.

Utgaven som vant anbudsrunden har en 2,5 liters dieselmotor som yter 218 hestekrefter. Ifølge fagbladet kan de aktuelle enhetene i politiet også velge mellom andre modeller – helt opp til dieselutgave som yter 315 hestekrefter.

Prisen for en BMW X5 er oppgitt til å starte på rundt 780.000 kroner.

Årsaken til at utrykningsenhetene (UEH) nå får sitt eget kjøretøy, er et ønske fra enheten selv. Både UEH, Beredskapstroppen og Hundetjenesten har deltatt i uttestingen av de nye X5-ene, sier politiinspektør Rune Andersen i Politidirektoratet til Politiforum.

Nye anbudsregler

Fra 2016 vil også hundetjenesten få eget kjøretøy, også dette X5. Politiforum skriver at hundetjenesten lenge har etterlyst en bil tåler økt nyttelast, røffere forhold og som har bedre plass enn dagens patruljebil.

Dagens kjøretøy, Volkswagen Passat, som ble valgt i 2006, har slitt med å innfri disse kravene, ifølge Politiforum. Fagbladet skriver også at det nå er klart at anskaffelser av politibiler skal skje på en helt ny måte. Mens det tidligere var 150 krav til hvordan en politibil skal være, er dette nå redusert til 17.

Dette vil føre til økt konkurranse om hvem som skal levere politibiler i fremtiden, ifølge Politiforum. Aftenposten skrev i mars i fjor at alle kravene til norske politibiler førte til at prisen på en Volkswagen Passat kunne komme opp i 883.000 kroner.

En politibil av samme modell i Sverige kan til sammenligning koste rundt 400.000 kroner mindre.

Pris 40 prosent

Også modeller fra Audi, Volvo, Volkswagen, Toyota og Mercedes ble testet da UEH-anbudet ble lagt ut. Politiinspektør Rune Andersen sier kvalitet teller 60 prosent i vurderingen, pris 40 prosent.

– Etter en skjønnsmessig vurdering av tilbudene falt valget til slutt på BMW X5, bekrefter Andersen.

Enkelte spesialenheter i politiet har allerede brukt denne modellen, men da kun i sivil utgave.

NRK har vært i kontakt med Politidirektoratet, som søndag formiddag ikke kunne svare på hvor mange nye X5-er politiet skal få, eller hvor mye de vil koste totalt.